Lesufi sê jammer oor rassisme by Pta-skoolPanyaza Lesufi, die LUR vir onderwys in Gauteng by Pretoria Girls High School (Augustus 2016) Foto: Twitter via @EducationGP Panyaza Lesufi, Gautengse LUR vir onderwys, het Vrydag om verskoning gevra vir rassisme en viktimisasie by Pretoria Girls High School. Lesufi het gesê die rassisme en viktimisasie is bevestig tydens ŉ ondersoek wat hy van stapel gestuur het. “Die departement vra om verskoning vir veral die betrokke swart leerders wat dié traumatiese en vernederende ervaring van rassemishandeling en viktimisasie,” het hy gesê tydens ŉ mediakonferensie by die skool. “Die departement, beheerliggaam en uitvoerende bestuur vra om verskoning vir al die leerders, veral die leerders wat hierdeur geraak is.” Dit het Vrydagaand aan die lig gekom dat ŉ ondersoek, wat ŉ regsfirma gedoen het, het bevestig dat daar wel rasse-voorvalle was. “Swart leerders is aangesê om in groepe op te staan om die oorsprong van etniese nedersettings tydens apartheid uit te beeld, terwyl wit leerders nooit gevra is om dit te doen nie,” het Lesufi uit die verslag voorgelees. “Dit was onsensitief, onvolwasse en vernederend vir al die swart leerders om die minste te sê.” Lesufi het gesê die skool het nie reageer op die swart leerders se klagtes van rasse-mishandeling deur onderwysers en wit leerders nie. “ŉ Aantal voorvalle is aangemeld waar óf die leerders óf die ouers die skool genader het oor mishandeling van swart leerders, maar geen stappe is gedoen nie en daar was ook nie enige verdere inligting bekend gemaak oor die klagtes nie. Die skool het ook nie stappe gedoen teen die betrokke onderwysers nie.” Swart leerders van die skool het in Augustus opslae gemaak toe hulle die instansie se beleid oor haarstyle veroordeel het. ŉ Paar van die meisies het in daardie stadium aan Lesufi gesê hulle word gedwing om hul hare reguit te maak en Afrika-haarstyle soos die Afro te vermy. Ander het aangevoer hulle is “apies” genoem. James Tubb, lid van die skool se beheerliggaam, het ook onvoorwaardelik om verskoning gevra. “Aan al die leerders wat onregverdig behandel is, vra ons onvoorwaardelik om verskoning,” het hy gesê. “Ons sal seker maak dat onverdraagsaamheid en rassisme, waar dit ook voorkom, uitgeroei sal word. Ons wil ŉ ten volle nie-rassige skoolomgewing hê. Dit was nooit ons doel om rassisme op enige manier te duld nie. Ons glo dat Pretoria High School for Girls ŉ skool is waar leerders gelyke geleenthede geniet.” Lesufi het gesê die aanbeveling is dat die skool diversiteitsopleiding moet ondergaan asook ŉ kulturele bewusmakingsprogram. “Onderwysers en leerders moet daaraan deelneem om seker te maak dat daar ŉ behoorlike begrip is wat betref ras, geslag, kultuur en godsdiens. Die skoolbeheerliggaam moet ook hierby ingesluit word.” Lesufi het gesê die ingryping moet teen April 2017 afgehandel wees. Daar is ook bevind dat die huidige samestelling van die skoolbeheerliggaam nie verteenwoordigend is van die rasse-demografie van die skool nie. Daar word aanbeveel dat swart ouers ook by die beheerliggaam ingesluit moet word. Lees alle vorige berigte oor Pretoria Girls High op Maroela Media.